Prvi znakovi Alzheimera i deset godina prije dijagnoze
Vrlo rano otkrivanje te bolesti moglo bi postati važno ukoliko se razviju nove terapije za njeno liječenje
Prvi znakovi Alzheimerove bolesti uključuju ne samo zaboravljivost, već i nedostatak pažnje i druge suptilne probleme, koji se pojavljuju do deset godina prije službene dijagnoze – pokazuje najnovije istraživanje. "Rezultati istraživanja potvrđuju uvjerenje znanstvenika da Alzheimerova bolest počinje oštećivati mozak godinama prije nego što se pojave znakovi tipičnog ozbiljnog gubitka pamćenja," izjavio je William Thies, glasnogovornik Udruge za borbu protiv Alzheimerove bolesti sa sjedištem u Chicagu. Vrlo rano otkrivanje Alzheimerove bolesti moglo bi postati još važnije u budućnosti, ako znanstvenici razviju nove terapije za tu degenerativnu bolest mozga. Takva terapija je hitno potrebna, jer je vjeruje da će broj Amerikanaca oboljelih od Alzheimera porasti sa sadašnjih 4,5 milijuna na 16 milijuna u 2050. Rani znakovi Alzheimerove bolesti su: gubitak pamćenja, problemi u obavljanju svakodnevnih poslova, problemi s apstraktnim razmišljanjem i zbunjenost. Znanstvenici švedskog Instituta Karolinska obradili su rezultate 47 znanstvenih istraživanja, koji su pokazali da se kod ljudi koji će dobiti Alzheimerovu bolest već znatno ranije primjećuju blagi problemi s pamćenjem i razmišljanjem. Alzheimerova bolest napada hipokampus, dio mozga za pamćenje. No, u ranim fazama ove bolesti, prije nego što dođe do ozbiljnijih oštećenja mozga, pacijenti su tek ponekad zaboravljivi – na primjer, zaborave što su imali za ručak, ali pamte važne obveze. Takvi ljudi također počinju imati problema s planiranjem, obavljanjem više zadataka istovremeno i rješavanjem problema. Rezultati švedskog istraživanja objavljeni su u najnovijem izdanju časopisa "Neuropychology".